MALAYZIYA BILAN INVESTITSIYa HAMKORLIGINI RIVOJLANTIRISh ChORA-TADBIRLARI TO‘G‘RISIDA

Malayziya bilan investitsiya hamkorligi dasturlarini samarali tayyorlash va amalga oshirish maqsadida Vazirlar Mahkamasi qaror qiladi:
 1. O‘zbekiston Respublikasining Malayziya bilan Hukumatlararo hamkorligi doirasida Investitsiya loyihalarini tayyorlash bo‘yicha idoralararo ishchi guruh tarkibi ilovaga muvofiq tasdiqlansin.
 2. Quyidagilar O‘zbekiston Respublikasining Malayziya bilan hamkorligining ustuvor yo‘nalishlari etib belgilansin:
 O‘zbekiston Respublikasining uglevodorod resurslarini keng ko‘lamda razvedka qilish va qazib chiqarish bo‘yicha neft-gaz tarmog‘idagi loyihalarni amalga oshirishga investitsiyalarni jalb etish;
 elektrotexnika, elektron, kon qazib chiqarish, yengil sanoat, mebel, kimyo, oziq-ovqat va qayta ishlash sanoatida, turizm sohasida va xizmatlar ko‘rsatishning boshqa turlarida (sog‘liqni saqlash, ta’lim) qo‘shma korxonalar tashkil etish;
 sanoat, ta’lim, sog‘liqni saqlash sohasida va moliya xizmatlari sektorida telekommunikatsiyalarning zamonaviy tizimlarini va ilg‘or axborot texnologiyalarini joriy etish;
 Malayziya kompaniyalarini O‘zbekistonning real va moliya sektorlari korxonalarini xususiylashtirish jarayoniga jalb etish;
 ilmiy-texnika hamkorligi, ta’lim va madaniyat sohalarida o‘zaro foydali aloqalarni rivojlantirish.
 3. Idoralararo ishchi guruh 2004-yil 1-sentabrgacha Malayziya bilan savdo-iqtisodiy hamkorlik dasturini, shu jumladan birgalikda amalga oshirish uchun ustuvor investitsiya loyihalari ro‘yxatini ishlab chiqsin va tasdiqlash uchun O‘zbekiston Respublikasi Vazirlar Mahkamasiga kiritsin.
 Savdo-iqtisodiy hamkorlik dasturini tayyorlash doirasida qo‘shma biznes-seminarlar o‘tkazish, O‘zbekistonning investitsiya va eksport salohiyati ko‘rgazmalarini tashkil etish, O‘zbekiston va Malayziya tadbirkorlari o‘rtasidagi aloqalarni kengaytirish nazarda tutilsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari R.S. Azimov va E.M. G‘aniyev zimmasiga yuklansin.